**Leena Kela** (s. 1979 Kuusamo) on Mynämäellä asuva suomalainen performanssitaiteiljia ja kuraattori. Alunperin valokuvan parissa työskennellyt Kela alkoi tehdä performanssitaidetta 2000-luvun alkupuolella ja on sittemmin esiintynyt lukuisilla festivaaleilla, taidetapahtumissa, museoissa ja gallerioissa sekä Suomessa että ulkomailla. Vuonna 2009 Kela valittiin Suomen ensimmäiseksi Performanssitaiteen läänintaiteilijaksi. Hän toimii Mynämäellä Koneen säätiön ylläpitämän Saaren kartanon residenssin johtajana.

Taiteellinen toiminta
---------------------

Performanssiteoksissaan Kela tutkii ruumiillisuuden ja materiaalisuuden dialogia ja hyödyntää niissä usein arkisia esineistä sekä tekstejä. Hän on esittänyt teoksiaan eri puolilla maailmaa, mm. Intiassa, Venäjällä, Kanadassa ja Kamerunissa, mutta dokumentoi teoksia myös videoiksi ja valokuviksi. One Year Demonstration -teoksessa (2017-2018) Kela postasi vuoden ajan Instagram-alustalle kuvia yhden naisen mielenosoituksista. Videoteos *There is no planet B* (2020) on hankitty Valtion taideteostoimikunnan kokoelmaan.

Kela on urallaan aktiivisesti kehittänyt performanssitaiteen kenttää, edistänyt alan näkyvyyttä ja tuonut Suomeen esiintyjiä eri puolilta maailmaa. Osana läänintaiteilijan viisivuotiskauttaan Taiteen edistämiskeskuksessa hän toteutti mm. Performanssipankki-tietokannan sekä järjesti Performanssi on the Road -kiertueita, joilla bussi kuljetti yleisöä ja esiintyjiä Varsinais-Suomen alueella performanssitaiteen pariin. Kela kuratoi myös ensimmäisen taidemuseossa esillä olleen performanssitaiteen näyttelyn "Tässä ja nyt: Performanssitaide Suomessa" Aboa Vetus & Ars Nova -museoon Turkuun vuonna 2013. Kela on ollut vuodesta 2012 vuosittain järjestetyn New Performance Turku Festivalin taiteellinen johtaja, ja on toiminut vuosina 2015-2017 myös Helsingissä toimivan Esitystaiteen talo Mad Housen kuraattoritiimissä. Vuosina 2010-2013 hän osallistui myös Fluxee-klubien kuratointiin Tehdas teatterissa Turussa.

Opinnot
-------

Kela opiskeli performanssitaidetta vuosina 2000-2003 Turun Taideakatemian Crossing Borders in Performing Arts -koulutusohjelmassa ja suoritti Lahden muotoiluinstituutissa vuosina 2005-2007 taiteen perusopettajan opinnot. Vuosina 2007-2010 Kela teki teatteritaiteen maisterin tutkinnon Helsingissä Taideyliopiston Teatterikorkeakoulussa. Päättötyönään Kela toteutti pitkäkestoisen performanssin, jossa hän eli neljän viikon ajan töölöläisessä kaksiossa alter egonsa Elena Elakin elämää.

Performanssiteoksia
-------------------

* *There is No Planet B* (2020-2022)
* *Small disasters, great damages* (2018)
* *One Year Demonstration* (2017-2018)
* *Alphabets of Performance Art* (2015-2017)
* *Dark Energy Kitchen* (2015-2016)

* *Yhteensattumia / Coïncidences* (2013-2014)
* *Merkitysten kierrätyspiste* (2013)

Aiheesta muualla
----------------

* Leena Kelan kotisivut
* Kelan haastattelu Yle Areenassa

1. ↑  Kelasta tuli vapaa taiteilija.  *Turun Sanomat*, 11.1.2015.
2. ↑  One Year Demonstration -teoksen Instagram-sivu *instagram.com*.
3. ↑  Suomen Kansallisgallerian verkkosivu *kansallisgalleria.fi*.
4. ↑  Alexandra Räikkönen: Läänintaiteilijalla on sensorit auki *Taiteilija*.  11.9.2012.
5. ↑  Jaana Laitinen: Matka oman persoonan rajamaille.  *Helsingin Sanomat*, 21.5.2009.